Sodba VIII R 9/2004
Sodna praksa Vrhovnega sodišča, 2004-06-23

spor o pristojnosti - začasna odredba v zavarovanju terjatve

V primeru, ko se ni začet postopek, je za začasno odredbo v zavarovanje terjatve, o kateri bi kot stvarno pristojno sicer odločba delovno sodišče, za odločitev pristojno redno sodišče, ki je pristojno za določitev o predloga za izvršbo.

Za odločanje v tej zadevi je stvarno pristojno Okrajno sodišče v B.

Upniki (skupaj 40) so 10. 6. 2004 na Delovnem in socialnem sodišču v L., Oddelku v B., vložili predlog za izdajo začasne odredbe za zavarovanje svojih denarnih terjatev, in sicer s prepovedjo odtujitve in obremenitve določenih nepremičnin dolžnika. Delovno sodišče je ugotovilo, da upniki tožb na izplačilo terjatev iz delovnega razmerja niso vložili, zato je za odločitev o predlogu na podlagi prvega odstavka 266. člena ZIZ pristojno redno sodišče. Nepremičnina na katero se nanaša predlagana začasna odredba je vpisana v zemljiški knjigi Okrajnega sodišča v B.

Okrajno sodišče v B. pristojnosti ni sprejelo in je s predlogom z dne 15. 6. 2004 predlagalo Vrhovnemu sodišču Republike Slovenije, da odloči o nastalem sporu o pristojnosti. Navaja, da gre po temelju za delovni spor, saj upniki napovedujejo tožbe za terjatve iz naslova delovnega razmerja. ZDSS določa pristojnost delovnih sodišč za take spore in ima v 19. členu tudi določbo o začasnih odredbah, tako na predlog strank kakor po uradni dolžnosti. Določba 266. člena ZIZ ne more biti temelj za stvarno pristojnost, saj izrecno govori o krajevni pristojnosti in ne derogira določb o stvarni pristojnosti za odločanje o začasnih odredbah pri delovnem in socialnem sodišču tudi v primerih, ko delovno pravni spor še ni sprožen.

Za odločanje v tem sporu je stvarno pristojno Okrajno sodišče v B.

Delovna sodišča so specializirana sodišča in so pristojna za reševanje samo tistih sporov, za katere zakon tako določa. Ti spori so določeni v 1. - 6. točki 4. člena Zakona o delovnih in socialnih sodiščih (Uradni list RS, št. 19/94 - ZDSS), po napotilni normi iz 7. točke pa tudi v sporih, za katere zato določa zakon.

Da se prepreči samovoljno ravnanje ali odvrne nenadomestljiva škoda lahko po 19. členu ZDSS delovno sodišče tudi po uradni dolžnosti izda začasne odredbe, ki se uporabljajo v izvršilnem postopku, vendar samo, kolikor je delovni spor že začet. Navedena določba namreč izrecno predvideva možnost izdaje začasne odredbe po uradni dolžnosti le "med postopkom". Enako velja tudi v primerih, ko izdajo začasne odredbe med postopkom predlaga stranka. Tudi za odločitev o predlogu za zavarovanje z začasno odredbo je v takih primerih po izrecni določbi drugega odstavka 266. člena ZIZ pristojno sodišče, pri katerem teče postopek.

V primeru pa, ko še ni uveden pravdni ali kakšen drug sodni postopek, je po prvem odstavku 266. člena v zvezi s 5. členom ZIZ za odločitev pristojno sodišče, ki bi bilo pristojno za odločitev o predlogu za izvršbo. Sodne odločbe delovnih sodišč izvršujejo redna sodišča po pravilih izvršilnega postopka (prvi odstavek 1. člena ZIZ). Tudi če gre za začasno odredbo v zavarovanje terjatve, o kateri bi kot stvarno pristojno sicer odločalo delovno sodišče, je zato o predlogu za izdajo take začasne odredbe stvarno pristojno za odločanje redno sodišče.

Glede na navedeno je Vrhovno sodišče na podlagi drugega odstavka 25. člena Zakona o pravdnem postopku (Uradni list RS, št. 26/99 - ZPP) ter 5. člena in prvega odstavka 266. člena ZIZ sklenilo, da je za odločanje v tem sporu stvarno pristojno Okrajno sodišče v B.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.